
           REPUBLIKA HRVATSKA

VUKOVARSKO-SRIJEMSKA ŽUPANIJA

            OPĆINA BOGDANOVCI

               OPĆINSKO VIJEĆE

KLASA: 021-05/21-01/14
UR.BROJ: 2196/03-01/01-21-01
Bogdanovci, 8. srpnja 2021.
Na temelju članka 6. st. 1. i članka 117. st.5. Zakona o socijalnoj skrbi (Narodne novine broj 157/13, 152/14, 99/15, 52/16, 16/17, 130/17, 98/19, 64/20, 138/20.) i članka 29. Statuta Općine Bogdanovci („Službeni vjesnik“ Vukovarsko-srijemske županije broj 4/21), Općinsko vijeće Općine Bogdanovci na 2. sjednici održanoj 8. srpnja 2021. godine donosi
ODLUKU

o provođenju mjere sufinanciranja komunalnih priključaka mladim obiteljima s područja Općine Bogdanovci
I. OPĆE ODREDBE
Članak 1.
Ovom Odlukom propisuju se uvjeti, način, postupak ostvarivanja prava na sufinanciranje, rokovi, postupak podnošenja prijave, visina potpore te dokumentacija potrebna za ostvarivanje prava na sufinanciranje komunalnih priključaka mladim obiteljima s područja Općine Bogdanovci koji podnesu prijavu za sufinanciranje.
Prihvatljivi troškovi sufinanciranja iz st.1. ovog članka su:

- trošak priključka za struju (trofazna),

- trošak priključenja na plinski distribucijski sustav,

- trošak priključenja na vodne usluge.
Pravo sufinanciranja komunalnih priključaka iz st 2. ovog članka imaju mlade obitelji koje imaju prebivalište na području Općine Bogdanovci, te čija se nekretnina za koju se podnosi prijava za sufinanciranje nalazi na području jedne od katastarskih općina Općine Bogdanovci.

II. UVJETI ZA DODJELU POTPORE
Članak 2.
Potpora sufinanciranja komunalnih priključaka dodjeljuje se mladim obiteljima uz sljedeće uvjete:

1. Da u trenutku podnošenja prijave podnositelj ili jedan od bračnih drugova nije stariji od 40 godina te koji odnosno čiji bračni ili izvanbračni drug i njihova djeca koja žive u istom kućanstvu, životni partner ili neformalni životni partner i njihova djeca koja žive u istom kućanstvu u vlasništvu/suvlasništvu nemaju stan, obiteljsku kuću ili građevinsko zemljište osim stana/kuće ili građevinskog zemljišta koje je predmet Javnog poziva. 
2. Podnositelj prijave nema duga prema Općini Bogdanovci s osnova općinskih potraživanja u trenutku podnošenja prijave.
Korisnik mjere sufinanciranja komunalnih priključaka na obiteljskoj kući ili stanu obvezan je u roku od tri (3) godine od dodjele sredstava iz ove mjere započeti stanovanje u kupljenom objektu.
Korisnik mjere sufinanciranja komunalnih priključaka u slučaju podnošenja prijave za građevinsko zemljište obvezan je u roku od sedam (7) godina od dodjele sredstava iz ove mjere započeti stanovanje u kupljenom objektu.
Članak 3.

Kao jamstvo za uredno ispunjenje rokova useljenja u obiteljsku kuću ili stan koja je predmet ovog bespovratnog sufinanciranja, korisnik potpore je prije zaključivanja Ugovora o dodjeli potpore obvezan Jedinstvenom upravnom odjelu dostaviti solemniziranu bjanko zadužnicu na iznos odobrene potpore.

Korisniku koji je dostavio bjanko zadužnicu kao instrument osiguranja neiskorištena bjanko zadužnica se vraća po proteku rokova iz čl.2.st.3., računajući od dana dodjele financijske potpore.

III. PROVEDBA MJERE

Članak 4.

Za provedbu ove mjere planirana su sredstva u Proračunu Općine Bogdanovci za 2021. godinu.
Općina Bogdanovci sufinancira komunalne priključke iz točke 1. ove Odluke za obiteljske kuće, stanove ili građevinska zemljišta u 2021. godini, u ukupnom iznosu za sva tri priključka od 10.000,00 kn, ovisno o predviđenim proračunskim sredstvima.
Za svako dijete starosti do 18 godina odobreni iznos iz st. 2. ovog članka povećava se za iznos od 1.000,00 kn.

Za osobe s invaliditetom odobreni iznos iz st. 2. ovog članka povećava se za iznos od 1.000,00 kn.

Članak 5.

Za provedbu ove Odluke objavljuje se Javni poziv.
Javni poziv raspisuje načelnik Općine Bogdanovci.

Članak 6.
Uz prijavu, podnositelj i na javni poziv dostavljaju dokaze i dokumente:

- prijavu   (Obrazac 1)

- presliku osobne iskaznice podnositelja

- preslika rodnog lista za svako dijete

- dokaz o utvrđenom invaliditetu

- presliku vjenčanog lista/Izvadak iz registra životnog partnerstva
- izjavu o izvanbračnoj ili neformalnom životnom partnerstvu (obrazac II)

- dokaz o statusu samohranog roditelja (obrazac III)

- zemljišno-knjižni izvadak (ne stariji od mjesec dana) za nekretninu za koju se traži sufinanciranje
- izjavu za svakog člana kućanstva navedenog u prijavi o privoli za korištenje osobnih podataka  (obrazac V)

- podatke o bankovnom računu (IBAN) 

- preslika računa podnositelja zahtjeva

- te druge dokaze propisane Javnim pozivom

IV. OCJENA I VREDNOVANJE PRIJAVA

Članak 7.

Postupak obrade prijava, vrednovanja i predlaganja dodjele sredstava po ovoj Odluci provodi Povjerenstvo za provedbu postupka i odlučivanje o dodjeli potpora od tri (3) člana.
Povjerenstvo iz st.1. ovog članka imenuje odlukom Općinski načelnik.

Članak 8.

Sve pristigle prijave će ocijeniti Povjerenstvo za provedbu postupka i odlučivanje o dodjeli potpora temeljem Javnog poziva za sufinanciranju komunalnih priključaka mladim obiteljima s područja Općine Bogdanovci.

Članak 9.
Za nepotpune prijave, kao i prijave koje ne sadrže svu potrebnu dokumentaciju, podnositelj je dužan dostaviti zatraženo u roku od pet (5) radnih dana od dana primitka zahtjeva za nadopunu dokumentacije.

Ukoliko prijavitelj ne dostavi traženu dokumentaciju u navedenom roku, njegova se prijava neće razmatrati.
Članak 10.
Odluku o dodjeli potpore donosi načelnik Općine Bogdanovci na prijedlog Povjerenstva za provedbu postupka. Odluka se objavljuje na internetskim stranicama Općine Bogdanovci najkasnije u roku od 15 dana od dana njezinog donošenja.

Za dodjelu sredstava za sufinanciranje komunalnih priključaka mladim obiteljima s područja Općine Bogdanovci, Općinski načelnik i korisnik sredstava zaključuju Ugovor kojim se pobliže uređuju prava i obveze korisnika sredstava te način i postupak isplate financijskih sredstava.
Prije dodjele sredstava podnositelj zahtjeva dužan je Općini Bogdanovci dostaviti dokaz da je platio  priključenje na sustav za koji traži sufinanciranje.( npr. preslika uplatnice, izvod banke itd.)

Članak 11.
Ukoliko se utvrdi da je podnositelj ostvario potporu na temelju dostavljene neistine dokumentacije, dobivena sredstva mora vratiti u Proračun Općine Bogdanovci u roku od 15 dana od poziva za povrat te će biti isključen iz svih općinskih potpora u narednih 5 godina.

Ukoliko je korisniku potpore u tekućoj godini pogreškom isplaćen viši iznos od odobrenog, dužan je u roku od 8 dana od primljene obavijesti o pogrešci viši iznos isplaćene potpore vratiti u proračun Općine Bogdanovci.
IV. ZAVRŠNE ODREDBE

Članak 12.
Obrasci za prijavu s popisom potrebne dokumentacije objavit će se u Javnom pozivu.
Članak 13.
Ova Odluka stupa na snagu dan nakon donošenja, a objavit će se na internetskoj stranici Općine Bogdanovci www.opcina-bogdanovci.hr i u ''Službenom vjesniku Vukovarsko-srijemske županije''.

      Predsjednik Općinskog vijeća


Marijan Gelo,dr.vet.med.

